贈郡經歷韓君美
作者：陳著
朝代：宋

paragraphs: 易爲六經彝訓祖，詩關萬里風化機。
周孔派外誰復得，商賜言後知者誰。
穿鑿簸弄到今日，家自爲詩人自易。
數不及理數亦妄，吟而無用吟何益。
京房輩，晚唐詩，悖謬之渠漓之靡。
雖不能爲本真累，能誤來者滔滔地。
鄞幕多緣奎壁照，鐵做脊梁主公道。
有時發經本旨坐虎皮，有時續古正音斥蟬噪。
老夫耄矣不出山，宿學已墮寒灰閒。
卓哉斯文有可宗，身雖不前心已攀。
二松主人忽傳意，謂曾齒及窮姓字。
生來欠識韓荆州，我亦自分陳無己。
此心胡爲乎來哉，清風明月肝膽開。
滿天下是可爲事，終歸敏手經綸才。
人文所以經天地，直須掀揭山火賁。
民事所以壽根本，要使人人歌既醉。
自顧光陰迫下舂，猶欲拭目儒術功。
不能頌泰交於風雲之表，亦可歌豐年於畎畝之中。